ኤፍ ቢ አይ የአሜሪካው ፕሬዝዳንት ዶናልድ ትራምፕ አማችን ሊመረምር ነው
ኤፍቢአይ የአሜሪካው ፕሬዚዳንት ዶናልድ ትራምፕ  የአማችን ሊመረምር  መሆኑን ገለጸ ።ምርመራው በአሜሪካ ምርጫና ሩሲያ እጇን አስገብታለች ከሚለው ክስ ጋር የተያያዘ ነው ተብሏል፡፡የፕሬዝዳናት ትራምፕ አማችም ጃኔድ ኩሽነርም የሚያውቁትን ሁሉ ለመናገር ፍቃደኛ መሆናቸውን ጠበቃቸው ተናግረዋል፡፡የአሜሪካው የ2016 ፕሬዚዳንታዊ ምርጫን ተከትሎ በአሜሪካና በሩስያ መካከል የተነሳው እሠጣ ገባ ዛሬም መቋጫ አላገኘም፡፡ በምርጫው ሂደት ጣልቃ ገብታለች በሚል የምትወቀሰው ሩስያ ውንጀላውን እያጣጣለች ነው፡፡ፕሬዚዳንት ዶናልድ ትራምፕም የሚባለው ሁሉ ከእውነታ የራቀ ነው በሚል ቢሟገቱም የሚሰማቸው አልተገኘም፡፡የአሜሪካው የፌዴራል ምርመራ ቢሮ (ኤፍ ቢ አይ) ሩስያ ከምርጫው በስተጀርባ የስውር እጇን ማስገባቷን መረጃዎችን ማግኘቱን በወቅቱ ገልፆ ነበር፡፡ሩስያ ትራምፕ እንዲያሸንፉ ካላት ፍላጎት የተነሳ ምርጫው ከዲሞክራቶች እጅ እንዲወጣ ሰርታለች በሚል በተደጋጋሚ ትከሰሳለች፡፡የሚናፈሰው ወሬ ከተራ አሉባልታነት ያላለፈ እንደሆነ ትራምፕ ቢሞግቱም ጉዳዩን የሚከታተለውን የምርመራ ቢሮ ዋና ዳይሬክተር ጀምስ ኮሊን ባልተጠበቀ መንገድ ከሥራ ማሰናበታቸው ጉዳዩን እየተቹ ባሉ አካላት ላይ ጥርጣሬን ፈጥሯል፡፡የቀድሞው የአሜሪካ ማዕከላዊ የስለላ ድርጅት ሲአይኤ ዳይሬክተር ጆን በርናን ሩስያ በአሜሪካ ፕሬዚዳንታዊ ምርጫ ላይ የስውር እጇን ማስገባቷን ገልፀዋል፡፡ የሩስያና የአሜሪካ ግንኙነትን በጥርጣሬ ዓይን እንደሚመለከቱትም ነው የጠቆሙት፡፡አሁን ደግሞ ፕሬዚዳንት ትራምፕ አማካሪያቸው አድርገው የሾሙት አማቻቸው ጃሬድ ኩሽነር ከጉዳዩ ጋር በተያያዘ ለምርመራ ተፈላጊ ሆነዋል፡፡የልጃቸው የኢቫንካ ትራምፕ ባል ኩሽነር በጉዳዩ ዙርያ በቂ መረጃ ስላለው ተገቢውን ምርመራ እንደሚያደርግ የፌዴራሉ የምርመራ ቢሮ አስታውቆ በወንጀል የመጠየቅ ፍላጎት የለኝም ብሏል፡፡ኩሽነር ለምርመራው የሚረዱ መረጃዎችን እንዲሰጥ ከማድረግ ያለፈ ሌላ የሚጠየቅበት ጉዳይ  እንደሌለ ማንነታቸው እንዳይገለፅ የፈለጉ የአሜሪካ ባለስልጣናት ለኤን ቢ ሲ መግለፃቸው በዘገባው ተመልክቷል፡፡ ባለፈው ዓመት በአሜሪካ የሩስያ አምባሳደር ከሆኑት ሰርጌ ኪስላክና በባንክ ዘርፍ ከተሰማሩ ሩስያዊ ባለሃብት ጋር ያደረገው ውይይትም በኩሽነር ላይ የሚደረግ ሌላ ምርመራ መሆኑን ዘ ዋሽንግተን ፖስት አስነብቧል፡፡የኩሽነር ጠበቃ ጃሚ ጎርሊክ ደንበኛቸው ከሩስያ ጋር ስላለው ግንኙነት ለሴኔቱ የምርመራ ኮሚቴ ለመናገር ቀደም ሲልም መስማማቱን አስታውሰዋል፡፡ አሁንም የሚያውቀውን ለመናገር ፍቃደኛ መሆኑን ነው የጠቆሙት፡፡ሩስያ በአሜሪካ ፕሬዚዳንታዊ ምርጫና በምርጫ ዘመቻው ወቅት ጣልቃ መግባቷ በአሜሪካ ኮንግረስ ልዩ ትኩረት ተሰጥቶ የማጣራት ሥራው እየተከናወነ ይገኛል፡፡ በአሜሪካ የፌዴራሉ የምርመራ ቢሮ ኃላፊ የነበሩት ሮበርት ሙለር ጉዳዩን የሚመረምረው ቡድን አማካሪ ሆነው መሾማቸው ይታወሳል፡፡